[{"text_idx": "#000001", "text": "Mae eich preifatrwydd yn bwysig iawn i ni ac rydym felly wedi adnweyddu ein polisi preifatrwydd i fod yn gymwys a deddfwriaeth GDPR newydd. Gellir gweld y polisi drwy glicio yma."}, {"text_idx": "#000012", "text": "Roedd yr oedfa honno yn Hafod Llan yn un ryfeddol. Ymddengys nad oedd y gynulleidfa, na\u2019r pregethwr wedi profi diwygiad yn eu bywyd. Gw\u0302r ffyddlon i\u2019r efengyl a Christion didwyll a chywir oedd Richard Williams Brynengan, Eifionydd \u2013 y gw\u0302r a wahoddwyd yno i bregethu\u2019r noson honno \u2013 ond nid oedd yn cael ei gyfrif ymhlith y rheng flaenaf o bregethwyr y cyfnod. Gwelodd yr Arglwydd yn dda i ddefnyddio\u2019r gw\u0302r cyffredin hwn i ledaenu ei deyrnas ac fe draddododd Richard Williams ei bregeth y noson honno gydag arddeliad anghyffredin iawn."}, {"text_idx": "#000013", "text": "Yr hyn a nodweddai\u2019r oedfa oedd ymwybyddiaeth y credinwyr o bresenoldeb real yr Ysbryd Gla\u0302n a pherthnasedd y Gair a bregethwyd i\u2019w anghenion personol hwy yn ogystal a\u0302 chyflwr ysbrydol enbydus y gymdogaeth. Methwyd a\u0302 chanu\u2019r emyn yn dilyn y bregeth a gadawodd y gynulleidfa y ty\u0302 a mynd tua thre mewn distawrwydd llethol. Ymhen amser, nododd Richard Williams nad oedd ef yn cofio traddodi\u2019r bregeth, ond yn hytrach fe gofiai destun y bregeth fel pe bai Duw ei hun yn siarad ag ef yn bersonol drwy ei bregeth ei hun. Yn sicr, dyna\u2019r noson y dechreuodd y diwygiad yn ardal Beddgelert"}, {"text_idx": "#000017", "text": "Mewn pregeth a draddodwyd gan Dr Martyn Lloyd-Jones yn Chwefror 1959 i nodi canmlwyddiant diwygiad grymus 1859, fe atgoffwyd cynulleidfa Westminster Chapel o ddyletswydd y Cristion i beidio ag esgeuluso hanes y gorffennol, yn enwedig hanes yr hyn a wnaeth yr Arglwydd er eu lles \u2013 a lles y genedl maen nhw\u2019n perthyn iddi \u2013 ar hyd yr oesoedd. Dangosodd sut y bu i Dduw orchymyn cenedl Israel i godi cerrig \u2013 wedi iddynt groesi\u2019r Iorddonen a\u2019r Mo\u0302r Coch er enghraifft \u2013 a fyddai\u2019n atgoffa eu disgynyddion o\u2019r ffordd yr oedd yr Arglwydd wedi\u2019u cynorthwyo yn ystod eu hanes.\nNid oes gennym yng Nghymru golofnau cerrig, hyd y gwyddom, sy\u2019n ein hatgoffa o drugaredd a chariad Duw yn ei ymwneud a\u0302 ni fel gwlad ar hyd y canrifoedd. Serch hynny, y mae gennym gapeli ac adeiladau ynghyd a\u0302 thystiolaeth ddogfennol sy\u2019n ein hatgoffa\u2019n feunyddiol o drugaredd a chariad Duw yn ei ymwneud a\u0302 ni fel pobl."}, {"text_idx": "#000019", "text": "Mae casgliadau eang ac amrywiol Llyfrgell Genedlaethol Cymru, er enghraifft, yn ffynhonnell gwybodaeth anhepgorol i\u2019r sawl sy\u2019n chwilio am dystiolaeth o waith Duw yn ein plith ar hyd y canrifoedd. Wrth i genedl y Cymry anghofio llawer peth \u2013 ac wrth i Gristnogion Cymru fethu a\u0302 dwyn i gof fawr bethau a wnaeth Duw yma ar dir Cymru ar hyd y canrifoedd ers dyfodiad Cristnogaeth i\u2019n gwlad \u2013 ni ellid pwysleisio digon bwysigrwydd y trysorau dogfennol sy\u2019n haeddu cael eu darllen a\u2019u hastudio er mwyn medru dirnad yn well effeithiau bendithion Duw ar Gymru."}, {"text_idx": "#000022", "text": "Nid oes rhyfedd felly fod sawl tyst i\u2019r diwygiad, gan gynnwys Robert Jones, wedi disgrifio arwyddion allanol y tro\u0308edigaethau fel \u2018tywylltiadau o orfoledd.\u2019 Yn aml roedd y pregethwr yn methu a\u0302 gorffen ei bregeth oherwydd griddfannau galar y di-gred, a gorfoledd a llawenydd y sawl a ddaeth i\u2019r bywyd, Ac yna ar noswyl y Nadolig 1817, mewn oedfa yng nghapel bach Nantmor ger Beddgelert, y clywyd am y tro cyntaf y \u2018canu nefolaidd\u2019 neu\u2019r \u2018canu yn yr awyr\u2019. Bu\u2019r canu yn nodwedd y diwygiad am gyfnod hir a bu\u2019n destun rhyfeddod i filoedd. Heb os, dyna un o ryfeddodau diwygiad Beddgelert, a dyma ddisgrifiad John Hughes ohono:"}, {"text_idx": "#000023", "text": "Sw\u0302n mil a myrddiwn, myrddiwn melys yn canu \u2013 nid alaw y medrid ei hadnabod, ond \u2013 cytgord o\u2019r math mwyaf ardderchog, nad sydd wedi ei glywed erioed o\u2019r blaen. Bu\u2019r canu yn achos gwreiddio dynion i\u2019r llawr lle\u2019r oeddent yn sefyll, gan eu gorlethu\u2019n llwyr. 3"}]